钦定古今图书集成/方舆汇编/职方典/第1175卷 > 《旧志》城之濠惟东西有之谯楼前有观风河通
## 钦定古今图书集成/方舆汇编/职方典/第1175卷 > 《旧志》城之濠惟东西有之谯楼前有观风河通

城外二濠，置桥于上。后桥废，谯楼亦废，惟楼基尚存。

皇清康熙八年己酉冬，知县屈振奇复增筑旧基，重

建钟鼓楼，惟观风河桥基觅之，竟失其处。黄陂县城　，旧土城，半卫县治。明正德间，邑令周昺复造营房于后以卫之。万历癸酉，诏天下概城郡县，巡抚赵贤檄郡司理程正谊先后经始，复调州同陈汶督筑陂城，三月工竣，计城周九百八十三丈九尺有奇，高一丈八尺，横一丈二尺。设六门，门各有楼，东昭明，南景福，小南曰“康阜” ，大西曰“豫泰” ，小西曰“丰亨。” 北门因风射县学，邑令萧白诸院道垒其门，并楼亦废，止存五门。后于城之巽隅复开一门，曰“文昌门。” 崇祯末，流寇入城，伤邑令赵元有及县丞夏统春、主簿薛闻礼，雉堞半遭平毁，至

皇清顺治二年，邑令张尚忠主其事，建“大南门”楼一。

座，复权移城外废寺充制各城门楼，后令杨廷蕴修理增筑，屹然保障矣。城南滠水相抱，城西、北有池，馀俱有小濠，久为壅塞，邑令杨悉濬之。蕲州城　，古罗州城。宋景定四年，元兵据白云山设炮，守者惧，走保鸿宿洲，安抚使王益迁城麒麟山，今因之。元至正辛卯，红巾贼刘福通倡乱，徐寿辉僭号据之，陈友谅弑寿辉，自据为伪汉后，友谅子理降明。洪武初，遣指挥赵应清、千户许胜守御，依旧地修砌。永乐六年，指挥胡善增筑腰墙，雉堞周九里三十三步一千一百三十丈，高一丈八尺。门六：东宾旸，西澄清，西北观澜，西南聚奎，南文明，北武襄。警铺三十，雉堞三千一百六十五。西滨大江，东、南、北皆江水，汇而为湖为濠，不烦疏凿而其险可守。

广济县城　旧无城守，县治为市民拥卫，外开。

四门：东觌旸，南迎薰，西“继旻” ，北“得朋。” 又西北曰“保和” ，有庆，而大河中注之。东南二门在河东，其他门与县治在西。外有陂，连贯似珠，越西门，曲转如长蛇，抵大河。河水时涨，不可以城，故不城。明崇祯十二年有建城之议，自西徂东，跨河为之，包南山，坏原田，兴工数月不果成。

黄梅县城　。梅旧无石城。明万历十七年，土民刘汝国作乱，不能拒守。二十二年，巡抚郭惟贤请建城，以长沙别驾孙铉董其工。计城周可三里，径可一里，凡七门：东曰“仁育” ，北曰拱辰，西曰“正义” ，南曰“文明。” 西南之间有利道门，久塞不开。化龙门东南之间有小南门，其四门各有楼，以二十六年告成。城外北为山，南为河，无市，东西皆有关厢。崇祯十五年，献贼毁城，知县张联芳复缮治之，其高坚皆不如初，城楼则俱未建立。

皇清顺治十六年，知县徐昱始建南门，立城楼一座。

南门久塞，至是复开以昌文。运梅亦无池，北山是其来脉，东南以河为拒，西以西池塘为拒，至明季以流寇之故，凿濠环城以为池。。